ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το δεύτερο εδάφιο του άρθρου 251 παράγραφος 2 της συνθήκης ΕΚ σχετικά με την κοινή θέση του Συμβουλίου για την έκδοση κανονισμού σχετικά με τα απορρυπαντικά

2002/0216 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το δεύτερο εδάφιο του άρθρου 251 παράγραφος 2 της συνθήκης ΕΚ σχετικά με την κοινή θέση του Συμβουλίου για την έκδοση κανονισμού σχετικά με τα απορρυπαντικά

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2002)485 τελικό - 2002/0216 COD): // 04.09.2002.

Ημερομηνία γνωμοδότησης της Ευρωπαϊκή Οικονοϴική και Κοινωνική Επιτροπή: // 26.02.2003.

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: // 10.04.2003.

Ημερομηνία διαβίβασης της τροποποιημένης πρότασης: // 06.06.2003

Ημερομηνία έγκρισης της πολιτικής συμφωνίας (με ειδική πλειοψηφία): // 19.05.2003

Ημερομηνία έγκρισης της κοινής θέσης: // 6.11.2003

2- ΣΤΌΧΟΣ ΤΗΣ ΠΡΌΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης είναι να εξασφαλίσει την ελεύθερη κυκλοφορία των απορρυπαντικών στην εσωτερική αγορά παρέχοντας, παράλληλα, υψηλό επίπεδο προστασίας της ανθρώπινης υγείας και του περιβάλλοντος. Η πρόταση επιχειρεί να επιτύχει τους στόχους αυτούς με τον εκσυγχρονισμό των οδηγιών που θεσπίζουν κανόνες για τη βιοδιασπασιμότητα των επιφανειοδραστικών ουσιών που χρησιμοποιούνται στα απορρυπαντικά και με την ενσωμάτωση και επέκταση των προδιαγραφών επισήμανσης που περιλαμβάνονται στη σύσταση 89/542/EΟΚ της Επιτροπής. Ο εκσυγχρονισμός βασίζεται σε νέες δοκιμές βιοδιασπασιμότητας που θα παράσχουν αυξημένο επίπεδο προστασίας των υδάτινων τμημάτων. Επιπλέον, το πεδίο των δοκιμών επεκτείνεται σε όλες τις κλάσεις επιφανειοδραστικών ουσιών, περιλαμβάνοντας έτσι το 10% των ουσιών αυτών που δεν καλύπτονται από την ισχύουσα νομοθεσία. Οι κανόνες επισήμανσης επεκτείνονται ώστε να συμπεριλάβουν αρωματικά συστατικά που μπορούν να προκαλέσουν αλλεργίες, ενώ οι κατασκευαστές υποχρεούνται να παρέχουν πλήρη κατάλογο των συστατικών στους γιατρούς που έχουν ασθενείς οι οποίοι υποφέρουν από αλλεργίες. Προτείνεται η έκδοση κανονισμού προκειμένου να εξασφαλιστεί ότι οι νέοι κανόνες και οι επακόλουθες προσαρμογές τους στην τεχνική πρόοδο θα ισχύσουν ταυτόχρονα σε όλα τα κράτη μέλη χωρίς να υπάρχει ανάγκη μεταφοράς μεγάλων τεχνικών παραρτημάτων σε 25 διαφορετικές εθνικές νομοθεσίες.

3- ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Γενικά

Η κοινή θέση ακολουθεί τις γενικές γραμμές της τροποποιημένης πρότασης του Συμβουλίου.

3.2 Τροπολογίες

3.2.1 Τροπολογίες που έγιναν δεκτές στην τροποποιημένη πρόταση και στην κοινή θέση

Οι τροπολογίες 2, 4, 8, 17, και 53 έγιναν δεκτές όπως διατυπώθηκαν από το Κοινοβούλιο.

Οι τροπολογίες 3, 18, 27, 34, 35, 36, 37, 45, 46, 52, 55 και 57 έγιναν δεκτές εν μέρει ή κατ' αρχήν. Επαναδιατυπώθηκαν ή δέχθηκαν προσθήκες, όπως αναφέρεται λεπτομερώς παρακάτω.

3.2.1.1 Τροπολογία 3 (Αιτιολογική σκέψη 14)

Η αναφορά της συμπληρωματικής αξιολόγησης των κινδύνων στην τροπολογία του Κοινοβουλίου έγινε κατ' αρχήν δεκτή. Ωστόσο, επειδή η συμπληρωματική αξιολόγηση των κινδύνων θα είναι νέο στοιχείο στη νομοθεσία δεν είναι σίγουρο ότι θα διατηρηθεί. Αντίθετα, η Επιτροπή πρότεινε μια νέα διατύπωση η οποία εγκρίθηκε από το Συμβούλιο.

3.2.1.2 Τροπολογία 18 (Άρθρο 2)

Η Επιτροπή υποστήριξε κατ' αρχήν έναν πρόσθετο ορισμό στο άρθρο 2 για τα απορρυπαντικά που χρησιμοποιούνται σε επαγγελματικούς χώρους και ιδρύματα. Ωστόσο, εφόσον εισαχθεί ο ορισμός, είναι αναγκαίο να γίνει χρήση του. Αυτό πραγματοποιείται στο άρθρο 4, όπως περιγράφεται στην τροπολογία 55, σε σχέση με τις παρεκκλίσεις.

3.2.1.3 Τροπολογία 27 (Άρθρο 9 παράγραφος 3

Η Επιτροπή δέχθηκε κατ' αρχήν το τμήμα της τροπολογίας που αφορά το ιατρικό προσωπικό που δεσμεύεται από επαγγελματικό απόρρητο, καθόσον συνιστά χρήσιμη πρόσθετη απαίτηση για τη διατήρηση της εμπιστευτικότητας όσον αφορά τα δεδομένα για τα συστατικά. Για να υπάρξει συνέπεια με την τροπολογία 8, την οποία αποδέχεται η Επιτροπή, ο όρος που υιοθετήθηκε στην επαναδιατύπωση της Επιτροπής είναι "ιατρικό προσωπικό". Επιπλέον, θεωρήθηκε χρήσιμο να ορίζεται πληρέστερα ο όρος "ιατρικό προσωπικό" στο άρθρο 2, με αναφορά τις υποχρέωσης εμπιστευτικότητας.

3.2.1.4 Οι τροπολογίες 34, 35, 36, 37 (Παράρτημα II, σημεία A, B, Γ και Δ)

Η Επιτροπή δέχθηκε την εισαγωγή αναφοράς σε ειδικές αναλυτικές μεθόδους. Ωστόσο, τα οφέλη που μπορούν να προκύψουν από τις εν λόγω μεθόδους θα μετριάζονταν εάν οι μέθοδοι περιορίζονταν μόνο σε εκείνες τις επιφανειοδραστικές ουσίες που δεν αντιδρούν σ' αυτές τις μεθόδους, ήτοι MBAS κ.λπ. Κατά συνέπεια, η Επιτροπή επαναδιατύπωσε την τροπολογία του Κοινοβουλίου. Το Συμβούλιο δέχθηκε την επαναδιατύπωση.

3.2.1.5 Τροπολογία 45 (Παράρτημα VIII, σημείο B, παράγραφος 1, παύλα 2)

Η Επιτροπή και το Συμβούλιο δέχθηκαν, κατ' αρχήν, την τροπολογία του Κοινοβουλίου επειδή εισάγει χρήσιμες πρόσθετες πληροφορίες για τον καταναλωτή και για τις δύο διαφορετικές κατηγορίες απορρυπαντικών. Ωστόσο, ο όρος που χρησιμοποιείται για τις δύο κατηγορίες είναι απορρυπαντικά "υψηλής δραστηριότητας" και "χαμηλής δραστηριότητας", όπως και αλλού στο κείμενο του παραρτήματος. Επομένως, η τροπολογία του Κοινοβουλίου επαναδιατυπώθηκε.

3.2.1.6 Τροπολογία 46 (Άρθρο 2, σημείο 6)

Η Επιτροπή και το Συμβούλιο δέχθηκαν, κατ' αρχήν, την τροπολογία του Κοινοβουλίου που αφορά τον ορισμό της επιφανειοδραστικής ουσίας αποκλειστικά με όρους ενός εκτενούς καταλόγου ιδιοτήτων αντί να αναφέρει την πρόθεση του κατασκευαστή. Ο κατάλογος επαναδιατυπώθηκε για να γίνει σαφέστερος ο σωρευτικός χαρακτήρας του.

3.2.1.7 Τροπολογία 52 (Αιτιολογική σκέψη 16)

Η Επιτροπή και το Συμβούλιο δέχθηκαν, κατ' αρχήν, την τροπολογία του Κοινοβουλίου επειδή τα κριτήρια για την απόρριψη των παρεκκλίσεων προβλέπονται στο άρθρο 6 και όχι στα παραρτήματα. Τα κριτήρια για τις παρεκκλίσεις παραμένουν, επομένως, αντικείμενο της διαδικασίας συναπόφασης.

3.2.1.8 Τροπολογία 55 (Άρθρο 4 παράγραφος 1, το οποίο τώρα επαναριθμήθηκε σε 4 παράγραφος 2)

Το τμήμα της τροπολογίας που εισάγει τα όρια για τη δοκιμή βιοδιασπασιμότητας στο άρθρο 4 αντί του παραρτήματος ΙΙΙ δεν έγινε δεκτό επειδή τα όρια αυτά αναφέρονται ειδικά στη μέθοδο δοκιμής που αναφέρεται στο εν λόγω παράρτημα. Εάν τα όρια αναφέρονται στο παράρτημα, μπορούν να προσαρμόζονται εκ παραλλήλου, π.χ. να αναθεωρούνται προς τα πάνω, με οποιαδήποτε μελλοντική αλλαγή της μεθόδου δοκιμής: το όριο και η μέθοδος δοκιμής είναι αλληλένδετα.

Για λόγους συνέπειας με την εισαγωγή στην τροπολογία 18 του ορισμού του όρου "απορρυπαντικά που χρησιμοποιούνται σε επαγγελματικούς χώρους και ιδρύματα", ο όρος αυτός χρησιμοποιείται εδώ προκειμένου να αποσαφηνιστεί ότι οι παρεκκλίσεις προορίζονται μόνο για τα εν λόγω ειδικά προϊόντα χαμηλού όγκου και όχι για τα απορρυπαντικά πλυντηρίου. Χωρίς την προσθήκη αυτή, ο ορισμός δεν μπορεί να χρησιμοποιηθεί στην πρόταση.

Η προσθήκη, στην τροπολογία του Κοινοβουλίου, μιας αναφοράς για την ενέργεια που ακολουθεί μετά την αίτηση παρέκκλισης έγινε, κατ' αρχήν, αποδεκτή. Ωστόσο, επειδή το άρθρο 6 εξετάζει την άρνηση παρέκκλισης και όχι τη χορήγηση παρέκκλισης, το Συμβούλιο επαναδιατύπωσε ελαφρώς το κείμενο.

3.2.1.9 Τροπολογία 57 (Άρθρο 5 παράγραφος 2 έως 5 παράγραφος 5)

Η Επιτροπή δέχθηκε τμήματα της τροπολογίας του Κοινοβουλίου που αφορούν τις παραγράφους 2, 3 (εκτός από την τελευταία πρόταση) και 4 ως χρήσιμες διευκρινίσεις που αφορούν την εφαρμογή των διατάξεων.

Τα τμήματα της τροπολογίας στο άρθρο 5 παράγραφοι 2 και 3 που αφορούν το παράρτημα IV και τις στρατηγικές δοκιμών αντιστοίχως δεν έγιναν δεκτά επειδή οι δοκιμές στο παράρτημα IV έχουν ως στόχο να καταδείξουν ότι η επιφανειοδραστική ουσία δεν είναι τοξική για το περιβάλλον, παρόλο που δεν πέρασε την τελική δοκιμή βιοδιασπασιμότητας. το δε πεδίο των δοκιμών που ορίζονται στο παράρτημα IV θεωρήθηκε το ελάχιστο αναγκαίο που απαιτείται. Ωστόσο, στην κοινή θέση εμφανίζεται, με πρωτοβουλία του Συμβουλίου, μια κλιμακωτή προσέγγιση - βλέπε τμήμα 3.3.12.

Το τμήμα της τροπολογίας για την παράγραφο 3 του άρθρου 5 που προβλέπει την παροχή προθεσμίας έγινε κατ' αρχήν δεκτό. Οι παρασκευαστές πρέπει να αποθαρρύνονται να θέτουν στην αγορά χωρίς χρονικό περιορισμό προϊόντα που απαιτούν παρέκκλιση. Για το λόγο αυτό χρειάζεται επίσης να γίνει αναφορά στο ότι το άρθρο 6 παράγραφος 2 δεν ισχύει εάν δεν παρασχεθούν οι πληροφορίες εντός της προθεσμίας. Η προθεσμία που πρέπει να παρέχεται στους παρασκευαστές για την παροχή των πληροφοριών πρέπει να είναι δωδεκάμηνη, ώστε ο παρασκευαστής να έχει αρκετό χρόνο στη διάθεσή του στην περίπτωση που θέλει να αναθέσει σε τρίτο την πραγματοποίηση περαιτέρω δοκιμών για λογαριασμό του.

Το τμήμα της τροπολογίας που αφορά την 4η παράγραφο του άρθρου 5 το οποίο εισάγει τις λέξεις "Βάσει της αξιολόγησης που διενεργούν τα κράτη μέλη" δεν έγινε δεκτό επειδή η Επιτροπή πρέπει να διατηρεί το δικαίωμα να λαμβάνει μέτρα στις περιπτώσεις όπου τα κράτη μέλη καθυστερούν να ολοκληρώσουν μια αξιολόγηση. Το τμήμα της τροπολογίας που αφορά την παράγραφο 4 του άρθρου 5 για τη διαγραφή των λέξεων "δύναται να" μπορεί να γίνει δεκτό από την Επιτροπή καθόσον αποτελεί λογικό συμπλήρωμα της προϋπόθεσης "εάν κρίνεται σκόπιμο" που αναφέρεται νωρίτερα στην πρόταση.

Το τμήμα της τροπολογίας που αφορά την παράγραφο 5 του άρθρου 5 δεν έγινε δεκτό. Οι παρεκκλίσεις χορηγούνται βάσει αξιολογήσεων του κινδύνου, που κρίνονται από τα κράτη μέλη, οι οποίες αποδεικνύουν ότι δεν υπάρχει κίνδυνος για το περιβάλλον. Συνεπώς, δεν θα χορηγηθούν παρεκκλίσεις για επιφανειοδραστικές ουσίες που ενέχουν τέτοιο κίνδυνο. Δεν υπάρχει δικαιολογία για μέτρα που μπορούν να οδηγήσουν στην αντικατάσταση επιφανειοδραστικής ουσίας η οποία δεν ενέχει κανέναν κίνδυνο για το περιβάλλον. Δεν υπάρχει ασφαλέστερη εναλλακτική λύση για μια ουσία που δεν ενέχει κανέναν κίνδυνο.

Συνεπώς, η Επιτροπή επαναδιατύπωσε το κείμενο για τις παραγράφους 2 - 5 και η επαναδιατύπωση έγινε δεκτή από το Συμβούλιο.

3.2.2 Τροπολογίες που περιλαμβάνονταν στην τροποποιημένη πρόταση αλλά όχι στην κοινή θέση

3.2.2.1 Τροπολογία 17 (Άρθρο 2 παράγραφος 2, ορισμός της "πλύσης")

Αντί να επεκτείνει τον κατάλογο στον ορισμό της "πλύσης" με τα είδη που αναφέρονται στην τροπολογία του Κοινοβουλίου, ήτοι "δαπέδων, παραθύρων ή ειδών υγιεινής", το Συμβούλιο επέλεξε να χρησιμοποιήσει τις λέξεις "και άλλων σκληρών επιφανειών". Η Επιτροπή υποστηρίζει την αλλαγή αυτή δεδομένου ότι εμπεριέχει την τροπολογία του Κοινοβουλίου και καθιστά τον ορισμό πληρέστερο.

3.3 Νέες διατάξεις που εισήχθησαν από το Συμβούλιο

3.3.1 Αιτιολογική σκέψη 21 (αναφορά σε άλλες οριζόντιες νομοθετικές πράξεις)

Ο κατάλογος των άλλων οριζόντιων νομοθετικών πράξεων που αφορούν τα απορρυπαντικά επεκτάθηκε προκειμένου να συμπεριλάβει τις οδηγίες σχετικά με τα βιοκτόνα, την ορθή εργαστηριακή πρακτική και την προστασία των ζώων.

Η Επιτροπή και το Συμβούλιο δέχθηκαν στις αλλαγές αυτές επειδή αποσαφηνίζουν καλύτερα τη σχέση μεταξύ των διαφόρων νομοθετικών κειμένων. Η αναφορά στην οδηγία 86/609/EΟΚ συνάδει με την τροπολογία 13 του Κοινοβουλίου.

3.3.2 Αιτιολογική σκέψη 25 (δελτίο στοιχείων συστατικών)

Προστέθηκε κείμενο το οποίο απαιτεί να είναι το δελτίο στοιχείων των συστατικών διαθέσιμο στους φορείς των κρατών μελών καθώς και στο ιατρικό προσωπικό. Η Επιτροπή δέχθηκε την αλλαγή αυτή η οποία συνάδει με την τροπολογία 27 του Κοινοβουλίου σχετικά με το άρθρο 9 παράγραφος 3.

3.3.3 Αιτιολογική σκέψη 30 (πρότυπα δοκιμών - ορθή εργαστηριακή πρακτική)

Τα πρότυπα της ορθής εργαστηριακής πρακτικής εισήχθησαν ως εναλλακτικά στα πρότυπα δοκιμών EN/ISO/IEC.

Η Επιτροπή δέχθηκε την αλλαγή αυτή δεδομένου ότι παρέχει μεγαλύτερη ελευθερία επιλογής όσον αφορά τα πρότυπα δοκιμών χωρίς να διακυβεύεται η ποιότητα των αποτελεσμάτων των δοκιμών.

3.3.4 Αιτιολογική σκέψη 31 (φωσφορικά άλατα)

Το κείμενο τροποποιήθηκε προκειμένου να διευκρινιστεί ότι στο πεδίο εφαρμογής του κανονισμού δεν συμπεριλαμβάνονται, μεταξύ άλλων, τα φωσφορικά άλατα.

Μολονότι η Επιτροπή δέχθηκε την αλλαγή αυτή, θα προτιμούσε να συμπεριλάβει θέματα όπως τα φωσφορικά άλατα στο πεδίο εφαρμογής του παρόντος κανονισμού. Οποιαδήποτε μελλοντικά μέτρα σχετικά με τα θέματα αυτά θα πρέπει πλέον να αποτελούν αντικείμενο ξεχωριστής νομοθετικής πράξης.

3.3.5 Άρθρο 1 παράγραφος 2 (πεδίο εφαρμογής του κανονισμού)

Το πεδίο εφαρμογής του κανονισμού έγινε πιο σαφές προκειμένου να περιοριστεί στη βιοδιασπασιμότητα και την επισήμανση.

Η Επιτροπή μπορεί να δεχθεί την αλλαγή αυτή, αλλά θα προτιμούσε το πεδίο εφαρμογής να είναι ευρύτερο έτσι ώστε να επιτρέπει την αντιμετώπιση όλων των μελλοντικών θεμάτων που σχετίζονται με τα απορρυπαντικά σε μια ενιαία νομοθετική πράξη. Η δεύτερη παύλα συνάδει εν μέρει με την τροπολογία 15 του Κοινοβουλίου.

3.3.6 Άρθρο 2(1) (ορισμός του "απορρυπαντικού")

Τα προϊόντα του παραρτήματος I.A το οποίο συμπλήρωσε τον ορισμό του απορρυπαντικού στο άρθρο 2 παράγραφος 1 ενσωματώθηκε τώρα στο άρθρο 2 παράγραφος 1. Η αναφορά στις διαδικασίες καθαρισμού με βάση το νερό διαγράφηκε: τα απορρυπαντικά που βασίζονται σε οργανικούς διαλύτες περιλαμβάνονται τώρα στο πεδίο εφαρμογής του κανονισμού.

Η Επιτροπή μπορεί να δεχθεί τις αλλαγές αυτές. Η μεταφορά του κειμένου του παραρτήματος I.A στο άρθρο 1 συνάδει με την τροπολογία 29 του Κοινοβουλίου, σύμφωνα με την οποία το παράρτημα I.A πρέπει να εξαιρεθεί από την προσαρμογή στην τεχνική πρόοδο. Η επέκταση του πεδίου εφαρμογής στα απορρυπαντικά που δεν έχουν ως βάση το νερό, μολονότι συνάδει με την τροπολογία 16 του Κοινοβουλίου, αναμένεται να προκαλέσει, στην πράξη, μικρή διαφορά, δεδομένου ότι η διάθεση των παρασκευασμάτων αυτών στο θαλάσσιο περιβάλλον θα ελέγχεται σε κάθε περίπτωση από άλλη νομοθετική πράξη, ήτοι την οδηγία 2000/60/EΚ.

3.3.7 Άρθρο 2 παράγραφος 10 (ορισμός του "παρασκευαστή")

Ο ορισμός επεκτάθηκε προκειμένου να αναφέρει ρητώς τις ευθύνες όλων των οικονομικών φορέων στην αλυσίδα εφοδιασμού.

Η Επιτροπή δέχεται τις αλλαγές αυτές. Αποσαφηνίζει τις ευθύνες όλων των φορέων στην αλυσίδα εφοδιασμού. Για παράδειγμα, ένα σούπερ-μάρκετ το οποίο πωλεί ένα απορρυπαντικό με τη δική του ονομασία περιλαμβάνεται τώρα στον ορισμό του παρασκευαστή, ενώ ένας κανονικός λιανοπωλητής δεν περιλαμβάνεται.

3.3.8 Άρθρο 2 παράγραφος 11 (ορισμός του "ιατρικού προσωπικού")

Η Επιτροπή δέχεται το νέο ορισμό του "ιατρικού προσωπικού". Σε συνδυασμό με το άρθρο 9 παράγραφος 3, αποσαφηνίζει ότι το δελτίο στοιχείων των συστατικών προβλέπεται μόνο για σκοπούς μέριμνας του ασθενούς.

3.3.9 Άρθρο 3 παράγραφος 1 (όροι για τη διάθεση στην αγορά)

Προστέθηκε συμπληρωματικό κείμενο που αφορά την οδηγία για τα βιοκτόνα.

Η Επιτροπή δέχεται την αλλαγή αυτή δεδομένου ότι αποσαφηνίζει την αντιμετώπιση των απορρυπαντικών που περιέχουν βιοκτόνα ή των απορρυπαντικών στα οποία οι επιφανειοδραστικές ουσίες έχουν ιδιότητες βιοκτόνου. Το κείμενο αποσκοπεί να εξασφαλίσει ότι δεν υπάρχουν νομικά κενά και ότι αποφεύγονται οι διπλές δοκιμές.

3.3.10 Άρθρο 4 παράγραφος 1 νέο (περιορισμοί στη διάθεση στην αγορά)

Ο τίτλος άλλαξε και προστέθηκε μια νέα παράγραφος 1 προκειμένου να περιοριστεί το πεδίο εφαρμογής στη βιοδιασπασιμότητα των επιφανειοδραστικών ουσιών.

Η Επιτροπή μπορεί να δεχθεί την αλλαγή αυτή δεδομένου ότι η διατύπωσή της εκφράζει ρητά το δικαίωμα των παρασκευαστών να διαθέτουν τα προϊόντα τους στην αγορά εφόσον πληρούνται ορισμένοι όροι.

3.3.11 Άρθρο 5 παράγραφος 1 (χορήγηση παρέκκλισης)

Τα κράτη μέλη θα μπορούν να επιβάλλουν τέλη.

Η Επιτροπή δέχεται την αλλαγή αυτή. Τα τέλη για την κάλυψη του κόστους της επεξεργασίας των αιτήσεων δεν θα πρέπει να αυξάνουν σε υπερβολικό βαθμό το κόστος της διαδικασίας παρέκκλισης.

3.3.12 Άρθρο 5 παράγραφος 2 (χορήγηση παρέκκλισης)

Θα εισαχθεί μια κλιμακωτή προσέγγιση στις δοκιμές.

Η Επιτροπή δέχεται την αλλαγή αυτή, η οποία συνάδει με την τροπολογία 57 του Κοινοβουλίου.

3.3.13 Άρθρο 6 παράγραφος 1 δεύτερη περίπτωση (άρνηση παρέκκλισης)

Η μνεία των απορρυπαντικών που χρησιμοποιούνται σε επαγγελματικούς χώρους και ιδρύματα διαγράφηκε.

Η Επιτροπή δέχεται την αλλαγή αυτή επειδή το άρθρο 4 παράγραφος 2 άλλαξε παράλληλα - βλέπε 3.2.1.8 - και τώρα αναφέρει ότι μόνο τα απορρυπαντικά που χρησιμοποιούνται σε επαγγελματικούς χώρους και ιδρύματα μπορούν να αποτελέσουν αντικείμενο παρέκκλισης, οπότε η επανάληψη εν προκειμένω στο άρθρο 6 καθίσταται περιττή.

3.3.14 Άρθρο 6 παράγραφος 3 νέο και άρθρο 6 παράγραφος 4 νέο (άρνηση παρέκκλισης)

Η Επιτροπή δέχεται την αλλαγή όσον αφορά το άρθρο 6 παράγραφος 3. Είναι σημαντικό να οριστεί χρονικό όριο για τη λήψη απόφασης σχετικά με την άρνηση παρέκκλισης, ανάλογο με εκείνο που ορίζει το άρθρο 5 για τη χορήγηση παρέκκλισης.

Η Επιτροπή δέχεται την αλλαγή όσον αφορά το άρθρο 6 παράγραφος 4. Το νέο αυτό κείμενο αντικαθιστά ένα παρόμοιο κείμενο που υπήρχε στο άρθρο 7 παράγραφος 2, το οποίο τώρα διαγράφηκε.

3.3.15 Άρθρο 7 παράγραφος 1 (δοκιμή επιφανειοδραστικών ουσιών)

Περιλαμβάνονται πρόσθετα πρότυπα δοκιμών.

Η Επιτροπή δέχεται τις αλλαγές αυτές επειδή επιτρέπουν μεγαλύτερη ευελιξία, διατηρώντας, παράλληλα, τα απαιτούμενα πρότυπα.

3.3.16 Άρθρο 7 παράγραφος 2 και άρθρο 7 παράγραφος 3 και παράρτημα VII (κατάλογος των απαγορευμένων επιφανειοδραστικών ουσιών)

Τα άρθρα 7 παράγραφος 2 και 7 παράγραφος 3 και το παράρτημα VII διαγράφονται.

Η Επιτροπή δέχεται την αλλαγή στο άρθρο 7 παράγραφος 2, οι διατάξεις του οποίου εμφανίζονται τώρα στο άρθρο 6 παράγραφος 4. Η διαγραφή του άρθρου 7 παράγραφος 3 και του παραρτήματος VII γίνεται επίσης δεκτή επειδή αρκεί το γεγονός ότι οι επιφανειοδραστικές ουσίες που απαγορεύονται σύμφωνα με την οδηγία 76/769/EΟΚ καταχωρούνται στο πλαίσιο της οδηγίας και οι σχετικές πληροφορίες είναι ήδη διαθέσιμες με καταλληλότερο τρόπο στον ιστοχώρο της Επιτροπής.

3.3.17 Άρθρο 8 παράγραφοι 2 και 3 (κοινοποίηση των εργαστηρίων)

Τα εργαστήρια που εφαρμόζουν ορθή εργαστηριακή πρακτική μπορούν επίσης να κοινοποιούνται εναλλακτικά.

Η Επιτροπή δέχεται τις αλλαγές αυτές επειδή επιτρέπουν μεγαλύτερη ευελιξία ενώ, παράλληλα, διατηρούν τα απαιτούμενα πρότυπα.

3.3.18 Άρθρο 9 παράγραφος 3 (ενημερωτικό δελτίο στοιχείων)

Οι διατάξεις αποσαφηνίζουν ποιος δικαιούται να παραλάβει το δελτίο στοιχείων και για ποιο σκοπό.

Η Επιτροπή δέχεται την αλλαγή αυτή δεδομένου ότι αποσαφηνίζει τον σκοπό της διαθεσιμότητας του δελτίου στοιχείων και συνάδει με την τροπολογία 27 του Κοινοβουλίου.

3.3.19 Άρθρο 11 παράγραφος 2 (επισήμανση)

Καθίστανται υποχρεωτικές οι πρόσθετες πληροφορίες επισήμανσης.

Η Επιτροπή δέχεται την αλλαγή αυτή επειδή είναι προς όφελος του καταναλωτή.

3.3.20 Άρθρο 11 παράγραφος 3 (επισήμανση)

Η διάταξη αυτή απαιτεί τώρα την πρόσθετη επισήμανση για την επιδιωκόμενη χρήση του απορρυπαντικού.

Η Επιτροπή δέχεται την αλλαγή αυτή επειδή είναι προς όφελος ειδικά των χρηστών των ειδικών απορρυπαντικών.

3.3.21 Άρθρο 11 παράγραφος 5 (επισήμανση)

Τα κράτη μέλη δεν υποχρεούνται πλέον να ενημερώνουν την Επιτροπή σχετικά με τις εθνικές γλωσσικές τους απαιτήσεις.

Η Επιτροπή δέχεται την αλλαγή αυτή η οποία αποσκοπεί αποκλειστικά στο να επιτρέψει στην Επιτροπή να εξυπηρετεί τους παρασκευαστές οι οποίοι επιθυμούν πληροφορίες σχετικά με τις διάφορες γλωσσικές απαιτήσεις στα κράτη μέλη.

3.3.22 Άρθρο 11 παράγραφος 6 νέο (επισήμανση)

Η Επιτροπή δέχεται την αλλαγή αυτή η οποία επιτρέπει στην Πορτογαλία να διατηρήσει την ισχύουσα εθνική νομοθεσία της σχετικά με αυτό το θέμα.

3.3.23 Άρθρο 13 (προσαρμογή των παραρτημάτων)

Όλα τα παραρτήματα μπορούν τώρα να προσαρμόζονται με τη διαδικασία της επιτροπής.

Η Επιτροπή δέχεται την αλλαγή αυτή μετά τη μεταφορά του παραρτήματος Ι.Α στο κείμενο του άρθρου 1 και την επέκταση του πεδίου εφαρμογής του κανονισμού προκειμένου να καλύψει τα απορρυπαντικά που βασίζονται σε οργανικούς διαλύτες.

3.3.24 Άρθρο 14 (ρήτρα ελεύθερης κυκλοφορίας)

Η νέα διατύπωση περιορίζει την εναρμόνιση της εσωτερικής αγοράς στα θέματα που καλύπτει ο παρών κανονισμός.

Η Επιτροπή δέχεται την αλλαγή αυτή, η οποία συνδέεται με το πεδίο εφαρμογής του κανονισμού, αλλά θα προτιμούσε την εναρμόνιση όλων των πτυχών της εσωτερικής αγοράς στον τομέα των απορρυπαντικών με ένα ευρύτερο πεδίο εφαρμογής του άρθρου 1 παράγραφος 2 - βλέπε 3.3.5.

3.3.25 Άρθρο 16 παράγραφος 4 νέο (νομοθεσία προς αντικατάσταση)

Η νέα διατύπωση προβλέπει ότι τα κράτη μέλη πρέπει να καταργήσουν την εθνική τους νομοθεσία.

Η Επιτροπή δέχεται την αλλαγή αυτή με την οποία αποφεύγεται η δυνατότητα να ισχύουν οι παλιές εθνικές νομοθεσίες παράλληλα με το νέο κανονισμό.

3.3.26 Παράρτημα I (πρότυπα διαπίστευσης)

Το παράρτημα I.A διαγράφεται και το περιεχόμενό του μεταφέρεται στο άρθρο 1. Το παράρτημα I.B γίνεται παράρτημα I και επεκτείνεται προκειμένου να συμπεριλάβει τα πρότυπα ορθής εργαστηριακής πρακτικής και την αντιμετώπιση των ζώων στις εργαστηριακές δοκιμές.

Η Επιτροπή δέχεται την αλλαγή αυτή δεδομένου ότι παρέχει πρόσθετη ευελιξία, ενώ, παράλληλα, διατηρεί το επίπεδο των προτύπων των δοκιμών κατάλληλο για τον παρόντα κανονισμό. Η μνεία της οδηγίας 86/609/EΟΚ συνάδει με την τροπολογία 13 του Κοινοβουλίου.

3.3.27 Παράρτημα IV (συμπληρωματική αξιολόγηση των κινδύνων)

Το κείμενο στην τέταρτη και πέμπτη παράγραφο αντικαθίσταται από τις διατάξεις σχετικά με μια κλιμακωτή προσέγγιση.

Η Επιτροπή δέχεται την αλλαγή αυτή, η οποία συνάδει με ένα από τα στοιχεία της τροπολογίας 57 του Κοινοβουλίου.

3.3.28 Παράρτημα IV 4.2.2 (επιπτώσεις στους οργανισμούς)

Οι δοκιμές τοξικότητας πρέπει να διενεργούνται σύμφωνα με τα πρότυπα ορθής εργαστηριακής πρακτικής.

Η Επιτροπή δέχεται την αλλαγή αυτή.

3.3.29 Παράρτημα VII (Κατάλογος απαγορευμένων ουσιών σύμφωνα με άλλες νομοθετικές διατάξεις)

Το παράρτημα αυτό διαγράφεται.

Η Επιτροπή δέχεται την αλλαγή αυτή. Το παράρτημα δεν θα είχε νομικό αποτέλεσμα και θα ήταν δύσκολο να επικαιροποιείται σε έντυπη μορφή. Οι πληροφορίες αυτές είναι ήδη διαθέσιμες στον ιστοχώρο της Επιτροπής.

3.3.30 Παράρτημα VIII.A (Επισήμανση του περιεχομένου)

Τα όρια των αλλεργιογόνων συστατικών αρωματικών ουσιών ευθυγραμμίζονται με εκείνα για τα εκπλυόμενα προϊόντα της οδηγίας σχετικά με τα καλλυντικά, μέχρις ότου καθιερωθούν όρια που θα βασίζονται στον κίνδυνο.

Η Επιτροπή δέχεται την αλλαγή αυτή επειδή η χρήση ορίων που θα βασίζονται στον κίνδυνο θα εξασφαλίσει την ύπαρξη μιας υγιούς επιστημονικής βάσης για τις διατάξεις αυτές. Αυτό συνάδει με την τροπολογία 43 του Κοινοβουλίου.

4- ΣΥΜΠΕΡΑΣΜΑ

Η Επιτροπή στηρίζει την κοινή θέση του Συμβουλίου δεδομένου ότι ακολουθεί γενικά τις γραμμές της τροποποιημένης πρότασης.

5- ΔΗΛΩΣΕΙΣ

I. Αλλεργιογόνα συστατικά αρωματικών ουσιών

Η Επιτροπή αναγνωρίζει τη σημασία της επίπτωσης της αλλεργίας στους καταναλωτές. Ως εκ τούτου, κρίνει απαραίτητο να ληφθούν όλα τα αναγκαία μέτρα προκειμένου να εξασφαλιστεί ότι τα απορρυπαντικά θα φέρουν κατάλληλη επισήμανση ώστε οι καταναλωτές οι οποίοι γνωρίζουν ότι είναι αλλεργικοί να μπορούν να αποφεύγουν συγκεκριμένα συστατικά.

Έτσι, η Επιτροπή θα ζητήσει από την επιστημονική επιτροπή για τα καλλυντικά και τα μη εδώδιμα προϊόντα να συνεχίσει - και κατά το δυνατόν να επιταχύνει - τις εργασίες της σχετικά με τη θέσπιση ορίων βασιζόμενων σε συγκεκριμένους κινδύνους για τα αλλεργιογόνα συστατικά αρωματικών ουσιών, με ειδική αναφορά στα απορρυπαντικά.

Σκοπός της Επιτροπής είναι να έχει επιτευχθεί η θέσπιση των ορίων αυτών και η έγκρισή τους με τη διαδικασία της επιτροπολογίας σύντομα μετά την έναρξη ισχύος του κανονισμού σχετικά με τα απορρυπαντικά.

II. Δημοσίευση προτύπων

Η Επιτροπή αναγνωρίζει ότι ορισμένες από τις τυποποιημένες μεθόδους δοκιμών είναι πεπαλαιωμένες και χρειάζονται αναπροσαρμογή. Επιπλέον ορισμένες από αυτές αποτελούν εθνικά πρότυπα και, κατά συνέπεια, είναι διαθέσιμες μόνο στις πρωτότυπές τους γλώσσες.

Είναι επιθυμητό να δοθεί λύση σ' αυτό το πρόβλημα με τη θέσπιση ευρωπαϊκών προτύπων που θα αντικαταστήσουν τα εθνικά και θα είναι διαθέσιμα στις γλώσσες του συστήματος CEN.

Ως εκ τούτου, η Επιτροπή θα ζητήσει από τη CEN να αναθεωρήσει τα ισχύοντα εθνικά πρότυπα και να υιοθετήσει, κατά το δυνατόν, ισοδύναμα ευρωπαϊκά πρότυπα. Μόλις τα εν λόγω πρότυπα θα είναι διαθέσιμα, η Επιτροπή θα προτείνει την ενσωμάτωσή τους στον κανονισμό με τη διαδικασία της επιτροπολογίας.